Document ID: /roh_data/filtered/fineweb-2-filterrobots_roh.jsonl.gz/73695

Cunter il project «Scuol Solar» è vegnì fatg recurs tar la Dretgira administrativa dal Grischun. Quai rapporta la FMR. Concret crititgeschian ils recurrents l’andament da communicaziun en connex cun l’implant fotovoltaic en il territori da skis Motta Naluns. Els avessan giavischà da pudair far ponderaziuns e da betg stuair decider nunspetgadamain tar la radunanza communala dals 21 d'avust.
Pliras criticas
Sco che Jürg Arquint, in dals recurrents, ha declerà envers la FMR, crititgeschian els l'entir project. Tenor els na fetschia basegn da destruir la natira sin uschè ina gronda surfatscha. Era l’indemnisaziun per la vischnanca da Scuol na saja betg buna cun 0,75 raps per kWh. La vischnanca da Scuol sto ussa prender posiziun fin ils 20 da settember, fin la na vul ella betg communitgar a las medias.
Votaziuns malgrà recurs
Ils 14 da settember sto la vischnanca burgaisa decider sch'ella vul metter a disposiziun il terren per il project. Malgrà quest recurs haja era la votaziun a l’urna ils 24 da settember lieu, ha confermà la vischnanca da Scuol envers la FMR. Quella decida definitivamain davart Il project che duai custar radund 100 milliuns francs e producir forza electrica per radund 20'000 chasadas.
Sche la dretgira administrativa dess raschun als recurrents, pudess la votaziun dentant esser nunvalaivla, uschia Jürg Arquint.
22-08-2023
La radunanza communala da Scuol sustegna l'implant solar
La radunanza communala da Scuol ha predeliberà la dumonda davart la realisaziun da l'implant Scuolsolar per mauns da la votaziun a l'urna. L'implant fotovoltaic duai vegnir realisà sin il territori sur la vischnanca en vischinanza da la regiun da skis Motta Naluns.
26-07-2023
Ad ina saira d'orientaziun è la populaziun vegnida infurmada
Sin il terren da la vischnanca da Scuol en vischinanza dal territori da skis Motta Naluns èsi previs da realisar il project «ScuolSolar». Quest implant duess servir oravant tut a la producziun d’electricitad d’enviern. Tar il project preschentà sa tracti d'ina varianta maximala che prevesa da montar radund 92'000 panels cun ina surfatscha da 160'000 meters quadrats.
L'implant duai producir forza per radund 20'000 chasadas. La mitad d'avust ha lieu ina radunanza communala ch'orientescha sur dal project ed in settember vegn quel suttamess a la votaziun a l'urna. La dumonda da fabrica per il project fotovoltaic duess vegnir inoltrada anc l'october da quest on. L'emprima etappa dal project è prevesida da realisar la stad 2025.
Proxims pass previs:
- 24 da settember: votaziun a l'urna
- october: inoltrar dumonda da fabrica
- stad 2024 lavurs preparatoricas e stad 2025 realisar l'emprima etappa
Trais partenaris purtaders
La vischnanca da Scuol, l'EE-Energia Engiadina e las Ovras Electricas d’Engiadina SA han elavurà ensemen il project. Previs èsi da fundar ina firma cun il num ScuolSolar SA, ina firma che vegn manada sco interpresa electrica fotovoltaica. La vischnanca ensemen cun las duas firmas sa duessan participar mintgina cun in terz.
In dals pli gronds implants solars en Svizra
Il project previs ha ina dimensiun da circa 77 hectaras e pudess producir electricitad per radund 20'000 chasadas, quai tenor las indicaziun che Scuol Solar fa. L'atun cura ch'ins aveva preschentà l'emprima giada il project vegniva anc discurrì d'ina dimensiun maximala da 35 hectaras. La varianta preschentada vegn a custar radund 100 milliuns francs. Il project ScuolSolar duess profitar da l’occasiun che resulta en il rom legal da l'express solar lantschà il 2022, inizià da la Confederaziun.
Construida duai l'ovra vegnida sin la spunda dal Piz Champatsch en vischinanza da las pendicularas Motta Naluns.
Anc auters vulan siglir sin l'express solar
En Grischun datti en divers lieus plans per ovras solaras. Tscherts projects èn gia pli concrets, auters èn visiuns.
La radunanza da burgais aveva ditg il november unanimamain Gea a la construcziun dal parc solar sur Scuol.